OpenLLM-France/wikimedia huggingface dataset:
# Coinos

Coinos (Coenus o Koinos, grec: Κοῖνος) fou el segon suposat rei de Macedònia, fill i successor de Caranos de Macedònia, no reconegut per molts historiadors com a històric. L'historiador macedoni Màrsies de Pel·la explica una història referida al seu nom: Un tal Knopis de Còlquida va anar a Macedònia i va viure a la cort de Caranos; quan va néixer el primer fill mascle de Caranos, aquest li volia donar el nom de l'avi (pare de Caranos), Kiraron o Kararon, però la mare s'hi va oposar i volia donar-li el nom del pare d'ella. Llavors Knopis fou consultat sobre l'afer i preguntat sobre quin nom li posaria (cal pensar que el del pare o el del sogre del rei), va dir que cap; llavors se'l va anomenar Koinos (comú).

## Referències

* ↑ Ritschl, Frierich Wilhelm. Symbola philologorum bonnensium in honorem Friderici Ritschelii collecta (en alemany), 1867, p. 129.
# Pírasos

Pírasos (en grec antic Πύρασος) era una ciutat de Tessàlia, al districte de Ftiotis que Homer menciona al "Catàleg de les naus" a la Ilíada, on diu que formava part dels territoris governats per Protesilau. L'anomena "florida", i diu que tenia un temple sagrat de Demèter.
Estava situada al golf Pagasetic, a una distància de 20 estadis de Tebes de Tessàlia, i tenia un bon port, segons Estrabó, que diu que en el seu temps Pírasos ja havia desaparegut. Molt propera hi havia una altra ciutat, Demetrion (Δημήτριον), nom derivat del temple de Demèter del que parla Homer, i que Estrabó situa a 2 estadis de l'antic Pírasos. Escílax de Carianda, Titus Livi, Esteve de Bizanci i Pomponi Mela diuen que Demetrion era una ciutat de la Ftiòtida.

## Referències

* ↑ Alberich i Mariné, Joan (dir.); Cuartero i Iborra, Francesc J. (dir.). Diccionari Grec-Català. Enciclopèdia Catalana - Fundació Institut Cambó, 2015, p. 1476. ISBN 9788441224223.
* ↑ Homer. Ilíada, II, 695-696
* ↑ Smith, William (ed.). «Pyrasus». Dictionary of Greek and Roman Geography (1854). [Consulta: 4 febrer 2021].
# Eduard Márquez i Tañá

Eduard Márquez i Tañá (Barcelona, 18 de novembre de 1960) és un escriptor català.És autor, entre altres obres, de la novel·la La decisió de Brandes, que va merèixer el Premi de la Crítica de narrativa catalana en l'edició de 2007. La novel·la narra el dilema d'un pintor davant les amenaces nazis, enmig d'històries familiars i de salts en el temps. També és autor de reculls de poemes i de llibres infantils. El seu estil destaca per la barreja de lirisme i elements quotidians.

## Llibres per a infants

* Hoax (Cruïlla, 1999)
* La maledicció del cavaller Nomormai (Cruïlla, 2000)
* Els somnis de l'Aurèlia (Cruïlla, 2001)
* L'Aurèlia i el robaombres (Cruïlla, 2002)
* Les granotes de la Rita (Cruïlla, 2002)
* L'Oriol i el ratolí Pérez (Cruïlla, 2003)
* L'Andreu i el mirall de les ganyotes (Cruïlla, 2004)
* Una mala idea (Cruïlla, 2008)
* La XXL i el Doctor Kaos (Cruïlla, 2009)
* La XXL i el Capità Isòbara (Cruïlla, 2009)
* La XXL i la MultiMulti (Cruïlla, 2009)
* La XXL i la banda dels Swoonarie (Cruïlla, 2009)

## Poesia

* La travesía innecesaria (1991)
* Antes de la nieve (1994)

## Reculls de narracions curtes

* Zugzwang (Quaderns Crema, 1995)
* L'eloqüència del franctirador (Quaderns Crema,1998)

## Novel·les

* Cinc nits de febrer (Quaderns Crema,2000)
* El silenci dels arbres (Empúries, 2003)
* La decisió de Brandes (Empúries, 2005)
* L'últim dia abans de demà (Empúries, 2011)
* 1969 (L'Altra Editorial, 2022)

## Referències

* ↑ «Eduard Márquez i Tañá». Gran Enciclopèdia Catalana. Barcelona: Grup Enciclopèdia Catalana.

## Enllaços externs

* «Eduard Márquez i Tañá». Associació d'Escriptors en Llengua Catalana.
* LletrA. «Eduard Márquez i Tañá». Universitat Oberta de Catalunya i Institut Ramon Llull.
* Eduard Márquez Tañá, "Qui és qui", Institució de les Lletres Catalanes
# Zvonimir Boban

Zvonimir Boban (Imotski, 8 d'octubre de 1968) és un exfutbolista croat, que ocupava la posició de migcampista.

## Trajectòria

Va iniciar la seua carrera al Dinamo de Zagreb. Al maig de 1990, en un partit contra l'Estrella Roja de Belgrad, va atacar a un policia que estava colpejant un aficionat del Dinamo enmig de les baralles que va haver-hi entre els seguidors dels dos equips. Aquest fet va convertir Boban en una mena d'heroi croat, a la vegada que li va suposar una suspensió de l'equip iugoslau, amb la qual cosa no hi va poder participar en el Mundial de 1990.
Va fitxar per l'AC Milà el 1991, sent cedit a l'AS Bari per adaptar-se al Calcio i per què el Milà ja tenia ocupats els tres llocs per a estrangers. A l'any següent ja entra dins el planter milanista. En total hi va romandre durant nou campanyes amb els rossoneri, en els quals va obtindre nombrosos trofeus, com la Champions League de 1994.
L'agost del 2001 va marxar al Celta de Vigo, de la primera divisió espanyola, on no va tenir fortuna, tot retirant-se a l'octubre d'eixe mateix any.

## Selecció

Va participar en el Mundial Juvenil de 1987 amb Iugoslàvia. A l'any següent debuta amb l'absoluta balcànica, amb qui suma vuit partits entre 1988 i 1991. Quan Croàcia es declara independent, Boban decideix jugar amb aquests darrers.
Va ser un dels jugadors més importants de la selecció croata durant la dècada dels 90, jugant 51 partits i marcant 12 gols. Hi va estar present al Mundial de 1998, en el qual va ser el capità del combinat que va arribar a ser el tercer. Dos anys abans ja havia estat a l'Eurocopa d'Anglaterra.

## Títols

* Mundial Juvenil de 1987
* Serie A: 1993, 1994, 1996, 1999
* Supercoppa Italiana: 1992, 1993, 1994
* Lliga de Campions de la UEFA: 1994
* Supercopa d'Europa: 1994

## Després de retirar-se

D'ençà que va penjar les botes, Boban s'ha graduat en Història per la Universitat de Zagreb. També ha estat periodista esportiu, tot posant-se al capdavant del diari Sportske novosti. A banda, ha estat comentarista esportiu per a la televisió croata RTL Televizija i per a la italiana SKY Italia, així com per al diari La Gazzetta dello Sport.

## Enllaços externs

* Fitxa del jugador
# Pinhal Interior Sul

Pinhal Interior Sul és una subregió estadística portuguesa, part de la Regió Centre, i dividida entre el Districte de Castelo Branco i el Districte de Santarém. Limita al nord amb Pinhal Interior Norte i Cova da Beira, a l'est amb Beira Interior Sul, al sud amb Alto Alentejo i a l'oest amb Médio Tejo. Àrea: 1906 km². Població (2001): 44 804.
Comprèn 5 concelhos:
* Mação
* Oleiros
* Proença-a-Nova
* Sertã
* Vila de Rei
# Biblioteca de l'Assemblea Nacional de Veneçuela

La Biblioteca de l'Assemblea Nacional (BAN) de Veneçuela, situada a Caracas, Districte Capital, específicament dins del Palau Federal Legislatiu, fundada el 26 de juny de 2006, sota el nom de "Luis Beltrán Prieto Figueroa" amb ajuda de la Biblioteca Nacional.
És un servei de l'Assemblea Nacional que ajuda com centre d'informació a la Cambra de Diputats. La Biblioteca realitza assessories als parlamentaris en el camp de les ciències socials, del dret, de la legislació, de la història de la llei i del desenvolupament social, econòmic, polític i cultural de Veneçuela.
Entre les responsabilitats de la BAN, es troba el de mantenir i assegurar el lliure accés de la llei veneçolana actualitzada. Proveeix als parlamentaris i els seus equips de treball assessoria a través de minutes, informes, taules d'anàlisis i seminaris tancats. Recopila retallades i informació de premsa, ofereix serveis a través de diversos recursos d'informació, tant electrònics com físics, a més conserva una data de totes les lleis veneçolanes.
# Kurski

Kurski (en rus Курский) és un khútor de la República d'Adiguèsia, a Rússia. És a 26 km al sud-est de Guiaguínskaia i a 28 km al nord-est de Maikop. Pertany al municipi de Serguíevskoie.
# Locutor

* Per a altres significats, vegeu «Locutor (desambiguació)».
Un locutor (locutora) és una persona que es dedica a retransmetre programes o notícies per ràdio o en un canal de televisió. És un terme encunyat en els temps de la ràdio i que amb l'arribada dels nous mitjans s'utilitza com a sinònim de presentador o animador (de programes), encara que no són la mateixa cosa, atès que hi ha locutors que no han fet mai de presentadors i viceversa.
Amb la massivitat de la mundialització, molts professionals fan de locutors per a diferents països del món, enviant els seus àudios mitjançant l'ús de programes FTP o e-mails.
S'hi pot arribar estudiant la carrera de periodisme, amb una especialitat orientada, a la formació de professionals per a la lectura d'informatius, publicitats i presentació de programes en mitjans de comunicació audiovisuals.
El paper del locutor pot incloure tasques com la conducció d'esdeveniments o el doblatge de pel·lícules de cinema i programes de televisió, encara que en aquest àmbit el trien preferentment actors o un actor de doblatge.

## Funcions

* Retransmissió d'esdeveniments esportius per ràdio i televisió.
* Difondre butlletins informatius, telenotícies, notícies aïllades o agrupades (de ràdio o televisió).
* Presentar programes de ràdio o televisió, anunciant les actuacions que els integren.
* Conduir o animar amb comentaris, la retransmissió de qualsevol programa que s'emeti a través de radiodifusió.
* Difondre o comunicats o anuncis comercials; missatges publicitaris o de propaganda, de qualsevol naturalesa, promocionals o institucionals.
* Realitzar la locució i/o doblatges publicitaris de films, vídeos (VC, VT, DVD...) o altres mitjans tècnics més evolucionats.
* Difondre relats i miscel·lànies artístiques (prosa o vers).
* Realitzar entrevistes i reportatges.
* Difondre les notícies aïllades emeses des del lloc dels fets, incloent les que continguin anàlisis o editorials.

## Nota

* ↑ Diccionario de Arte II (en castellà). Barcelona: Biblioteca de Consulta Larousse. Spes Editorial SL (RBA), 2003, p.40. DL M-50.522-2002. ISBN 84-8332-391-5 [Consulta: 3 desembre 2014].
* ↑ Serge Moscovici. Psicología social: pensamiento y vida social; psicología social y problemas sociales. Editorial Paidós, 1999, p. 537–. ISBN 9788475093437 [Consulta: 12 abril 2011].

## Enllaços externs

* SONOR: Dia del locutor, professió de paraula.
# Zviaguinita

La zviaguinita és un mineral de la classe dels silicats que pertany al grup de la lamprofil·lita. Rep el seu nom en honor de Boris Borisòvitx Zviagi, cristal·lògraf, químic de cristalls i físic rus.

## Característiques

La zviaguinita és un silicat de fórmula química NaZnTiNb₂(Si₂O₇)O₂(OH)₂(H₂O)₄. Cristal·litza en el sistema triclínic. La seva duresa a l'escala de Mohs és 2,5 a 3.
L'exemplar que va servir per a determinar l'espècie, el que es coneix com a material tipus, es troba conservat al Museu Mineralògic Fersmann.

## Formació i jaciments

Va ser descoberta al mont Malyi Punkaruaiv, al districte de Lovozero (óblast de Múrmansk, Rússia).

## Referències

* ↑ «Zvyaginite» (en anglès). Mindat. [Consulta: 21 juny 2022].
# Jensen Beach

Jensen Beach és una concentració de població designada pel cens dels Estats Units a l'estat de Florida. Segons el cens del 2000 tenia 11.100 habitants.

## Demografia

Segons el cens del 2000, Jensen Beach tenia 11.100 habitants, 5.059 habitatges, i 3.025 famílies. La densitat de població era de 591,1 habitants/km².
Dels 5.059 habitatges en un 23,8% hi vivien nens de menys de 18 anys, en un 47,2% hi vivien parelles casades, en un 8,8% dones solteres, i en un 40,2% no eren unitats familiars. En el 33,2% dels habitatges hi vivien persones soles el 17,6% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,19 i el nombre mitjà de persones que vivien en cada família era de 2,78.
Per edats la població es repartia de la següent manera: un 20% tenia menys de 18 anys, un 5,4% entre 18 i 24, un 25,4% entre 25 i 44, un 25,3% de 45 a 60 i un 23,8% 65 anys o més.
L'edat mediana era de 44 anys. Per cada 100 dones de 18 o més anys hi havia 89,7 homes.
La renda mediana per habitatge era de 36.674 $ i la renda mediana per família de 49.787 $. Els homes tenien una renda mediana de 34.368 $ mentre que les dones 25.118 $. La renda per capita de la població era de 22.921 $. Entorn del 5% de les famílies i el 8,3% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Jensen Beach». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 2 agost 2010].
* ↑ «Geographic Comparison Table- Jensen Beach». American Fact Finder. Oficina del Cens dels Estats Units, 12-01-2010.
# X.500

X.500 és un conjunt d'estàndards de xarxes d'ordinadors de la ITU sobre serveis de directori, entesos aquests com a bases de dades d'adreces electròniques (o d'altres tipus). L'estàndard es va desenvolupar conjuntament amb l'ISO com a part del Model d'interconnexió de sistemes oberts, per usar-lo com a suport del correu electrònic X.400.
Els protocols definits per X.500 inclouen, protocol d'accés al directori (DAP), el protocol de sistema de directori, el protocol d'ocultació d'informació de directori, i el protocol de gestió d'enllaços operatius de directori.
Dins de la sèrie X.500, l'especificació que ha resultat ser la més difosa no tracta de protocols de directori, sinó de certificats de clau pública: X.509.
El protocol LDAP va ser creat com una versió lleugera de X.500 i va acabar per reemplaçar-lo. Per aquesta raó alguns dels conceptes i estàndards que utilitza LDAP provenen de la sèrie de protocols X.500.

## Enllaços externs

* RFC 2251 LDAP v3 Especificació del protocol LDAP (anglès).
* Tutorials sobre Ldap en català Arxivat 2015-03-13 a Wayback Machine.
Understanding X.500 - The Directory(Copyright 1994, 1996 D W Chadwick.). Llibre electrònic sobre aquest tema (anglès).
* The website of the X.500 Directory standard
# Bernat Saportella

Bernat Saportella (o Bernat de Saportella) va ser un diputat del braç militar de les Corts Catalanes al segle xv. Des del 1461 va ser diputat militar.
En la Guerra Civil Catalana va encarar-se a la Generalitat de Catalunya optant pel bàndol reialista. Després de fugir de Barcelona a l'inici de 1463, amb la seva família i un grapat de seguidors, va muntar el mateix més de gener una nova Generalitat paral·lela i amb seu a Tarragona. En aquest lloc va gaudir la protecció de l'arquebisbe Urrea i va dirigir una guerra contra el Consell del Principat reial en col·laboració amb alguns consellers de Joan II.
Dos anys més tard va ser nomenat battle "general de Catalunya". Fou legalitzada pel rei i no reconeguda per la Generalitat legítima, de la qual hauria estat l'últim diputat en acabar la guerra i dissoldre's la institució.
Va tenir el títol de Senyor de la torre de la Portella i de Tordera (a Segarra). Les seves armories eren d'or, una bossa de gules, acostada de dos escudets, faixat de plata i gules.

## Referències

* 1 2 3 4 5 «Bernat de Saportella». enciclopedia.cat. [Consulta: 16 febrer 2018].
* ↑ Ryder, Alan. The Wreck of Catalonia: Civil War in the Fifteenth Century (en anglès). OUP Oxford, 2007-06-28, p. 122. ISBN 9780191607226.
# Corredor de borsa

Un corredor de borsa o broker (en anglès: stock broker) és un corredor —un intermediari que tant pot ser persona jurídica com persona natural— especialitzat en la borsa que té autorització per fer d'intermediari, assessorar, o realitzar directament inversions als mercats financers en nom dels seus clients.

## Formació

Els corredors de borsa han de realitzar un examen d'aptitud i demostrar solvència patrimonial per registrar-se en les comissions o superintendencia valors de cada país, i així poder dur a terme la seva activitat. També poden delegar les seves funcions en mandataris, però la responsabilitat és sempre a càrrec de l'agent.

## Remuneració

Els corredors cobren mitjançant comissions, rebent un percentatge de l'import invertit, però sempre basant-se en els aranzels o de vegades també cobren tarifes fixes pels seus serveis.

## Corredors de borsa durant la crisi financera 2008-2009

A causa dels acomiadaments de les firmes financeres i la inestabilitat de les borses, durant el 2008, van deixar les firmes de Wall Street 7700 agents, i fins a l'abril del 2009, se'n van anar 11.600. Així, Bank of America Merrill Lynch va perdre al voltant de 2.200; Morgan Stanley, 1.200. Moltes d'aquestes persones han canviat de professió.

## Referències

* ↑ «Corredor de borsa». Gran Enciclopèdia Catalana. Barcelona: Grup Enciclopèdia Catalana.
* 1 2 3 Aaron Lucchetti. «Wall Street enfrenta una deserción masiva de corredores». The Wall Street Journal, 06-05-2009. [Consulta: 7 maig 2009].
# Pírcing Lorum

Un pírcing Lorum és un pírcing genital masculí, col·locat horitzontalment a la part inferior de la base del penis, on el penis es troba amb l'escrot.
La paraula «lorum» és un mot creuat de les paraules «low» (de l'anglès, baix) i «frenum», anomenat així perquè és essencialment una perforació a una part molt baixa del fre del prepuci.
Igual que el pírcing al fre prepucial i el pírcing Hafada, es poden realitzar diversos pírcing Lorum en fila o simètrics per a formar una escala.
Les joies que s'utilitzen habitualment en aquesta perforació inclouen el barbell i l'anell de bola captiva. Tanmateix, hi ha hagut casos en què altres joies com ara arracades i barbell de ferradura.

## Referències

* ↑ Morris, Desmond. The Naked Man: A study of the male body (en anglès). Vintage Digital, 2012. ASIN B008VRFFEU
* ↑ Riedy, James L. The Pleasures of Testicles: A Celebration and Exploration of All Things Balls (en anglès). Outskirts Press, 2013. ISBN 978-1432788896.
# Lode Poels

Lode Poels (Merksplas, 24 de juliol de 1920) va ser un ciclista belga que fou professional entre 1942 i 1952. Durant la seva carrera aconseguí 6 victòries.

## Palmarès

* 1944
** 1r a l'Anvers-Gant-Anvers
* 1946
** 1r a Borsbeek
** Vencedor d'una etapa a la Volta a Bèlgica
* 1947
** 1r a Hoogstraten
* 1948
** 1r a la París-Brussel·les
** Vencedor d'una etapa a la Volta als Països Baixos

## Enllaços externs

* Palmarès de Lode Poels
# Kim Yong-nam

Kim Yong-nam (김영남 en coreà) (4 de febrer de 1928) és el president de l'Assemblea Suprema del Poble de Corea del Nord des del 5 de setembre de 1998 - 11 de abril de 2019, Prèviament va ser ministre d'Exteriors de 1983 a 1998. En funció del seu càrrec, representa Corea del Nord en viatges internacionals i així ha fet visites institucionals a diversos països com Mongòlia, Algèria, Egipte i Singapur, a més d'una gira per Àfrica al març de 2008.
Successor : Choe Ryong-hae

## Notes

* ↑ Dae-woong «Who's who in North Korea's power elite» (en anglès). The Korea Herald, 04-10-2007 [Consulta: 5 octubre 2007].
* ↑ Ministeri d'Afers Exteriors d'Espanya, Monografía de Corea del Norte (setembre de 2008) pàg. 32
* ↑ «N KOREAN LEADER RETURNS AFTER VISITING FOUR AFRICAN COUNTRIES» (en anglès). The Korea Herald, 02-04-2008 [Consulta: 26 març 2009]. Arxivat 2008-06-28 a Wayback Machine. «Còpia arxivada». Arxivat de l'original el 2008-06-28. [Consulta: 19 abril 2013].
# Platja d'As Catedrais

La Platja d'As Catedrais (en gallec: Praia das Catedrais, literalment "Platja de les Catedrals"), nom turístic de la Praia de Augas Santas (en català: Platja d'Aigües Santes), és una platja situada a la parròquia d'A Devesa, al municipi gallec de Ribadeo, a la província de Lugo.

## Característiques

Destaquen els seus 300 metres de penya-segats de pissarra i esquist foradats per la marea, formant uns arcs semblants als de les catedrals gòtiques (d'aquí el seu nom) i que només poden veure's amb la baixamar, moment en què també es poden visitar coves de desenes de metres o passadisos de sorra entre blocs de roca. La platja té aquest relleu degut a l'efecte de l'erosió del vent i de l'aigua salada.
La platja forma part dun lloc d'importància comunitària i està catalogat dins de la Xarxa Natura 2000. A més, ha estat declarada monument natural per la Xunta de Galícia.
L'any 2008 va ser escollida com la millor platja d'Europa pel web de viatges més consultat de la Unió Europea, Youvox Voyage, que va realitzar una enquesta sobre 8.000 platges del món. L'any 2012 va ser escollida per Traveller's Choice com la millor platja d'Espanya, la segona d'Europa i la sisena a nivell mundial.

## Accessos

S'accedeix des de la N-634 o des de la paral·lela autovia A-8, que uneix Galícia amb Astúries. També s'hi pot arribar amb ferrocarril a través de les estacions d'Esteiro i Reinante, de Renfe-FEVE.

## Referències

* ↑ «As Catedrais, mellor praia do mundo nunha enquisa europea». Arxivat de l'original el 2019-09-13. [Consulta: 24 abril 2014].
* ↑ La playa de As Catedrais, la mejor de España en los premios Traveller's Choice. La Voz de Galicia

## Enllaços externs

* Pàgina oficial de la Platja d'As Catedrais
* Informació sobre la platja (gallec)
# Jensenita

La jensenita és un mineral de la classe dels òxids. Rep el seu nom de Martin Jensen, qui va trobar el primer material d'aquesta espècie.

## Característiques

La jensenita és un òxid de fórmula química Cu₃$^{2+}$Te$^{6+}$O₆·2H₂O. Va ser aprovada com a espècie vàlida per l'Associació Mineralògica Internacional l'any 1994. Cristal·litza en el sistema monoclínic. La seva duresa a l'escala de Mohs es troba entre 3 i 4. L'exemplar que va servir per a determinar l'espècie, el que es coneix com a material tipus, es troba conservat al Canadian Museum of Nature, el museu canadenc de la natura que es troba a Ottawa, al Canadà.
Segons la classificació de Nickel-Strunz, la jensenita pertany a «04.FL: Hidròxids (sense V o U), amb H2O+-(OH); làmines d'octaedres que comparetixen angles» juntament amb els següents minerals: trebeurdenita, woodallita, iowaïta, jamborita, meixnerita, fougerita, hidrocalumita, kuzelita, aurorita, calcofanita, ernienickelita, jianshuiïta, woodruffita, asbolana, buserita, rancieïta, takanelita, birnessita, cianciul·liïta, leisingita, akdalaïta, cafetita, mourita i deloryita.

## Formació i jaciments

Va ser descoberta a la mina Centennial Eureka, a la localitat d'Eureka, al districte de Tintic del comtat de Juab, Utah (Estats Units). També ha estat descrita en una altra localitat, concretament a la mina Bambollita de la localitat de Moctezuma, a l'estat de Sonora (Mèxic).

## Referències

* ↑ «Jensenite» (en anglès). Mindat. [Consulta: 16 abril 2017].
# Zhou Yu (piragüista)

Zhou Yu és una esportista xinesa que competeix en piragüisme en la modalitat d'aigües tranquil·les, guanyadora d'una medalla de bronze al Campionat Mundial de Piragüisme de 2015, en la prova de K1 500 m.

## Palmarès internacional

Campionat del món :
| Any | Lloc | Medalla | Competició |
| 2015 | Milà ( Itàlia) | 3 | K1 500 m |

## Referències

* ↑ «Zhou Yu» en Canoeresults.eu (anglès)

## Enllaços externs

* NBC Olympics Profile Arxivat 2013-04-11 at Archive.is